b'\n_START_ARTICLE_\nOligodendrocit\n_START_SECTION_\nFunkcije\n_START_PARAGRAPH_\nKot vse glialne celice tudi oligodendrociti podpirajo delovanje nevronov. V centralnem \xc5\xbeiv\xc4\x8dnem sistemu mielinizirajo odseke nevronov in s tem omogo\xc4\x8dajo hitrej\xc5\xa1e prevajanje akcijskega potenciala, podobno kot Schwannove celice v perifernem \xc5\xbeiv\xc4\x8dnem sistemu._NEWLINE_Posebna vrsta oligodendrocitov so satelitski oligodendrociti, ki se od prvih razlikujejo v funkciji. Na nevrone niso pritrjeni in tako ne slu\xc5\xbeijo izolacijski funkciji, pa\xc4\x8d pa ostajajo blizu nevronov in uravnavajo zunajceli\xc4\x8dno teko\xc4\x8dino.\n_START_SECTION_\nPatologija\n_START_PARAGRAPH_\nPosledice po\xc5\xa1kodb oligodendrocitov so razne demielinizacijske bolezni, kot so multipla skleroza in levkodistrofija. Periventrikularna levkomalacija je posledica po\xc5\xa1kodb oligodendrocitov v razvoju v podro\xc4\x8dju mo\xc5\xbeganskih prekatov. Pri slednji bolezni ter po\xc5\xa1kodbah hrbtenja\xc4\x8de in verjetno multipli sklerozi je domnevano, da po\xc5\xa1kodbe oligodendrocitov povzro\xc4\x8dajo preveliko izlo\xc4\x8danje nevrotransmiterja glutamata. Disfunkcije oligodendrocitov so lahko vklju\xc4\x8dene tudi v patofiziologijo shizofrenije in bipolarnih motenj. Oligodendrociti so tudi dovzetni za oku\xc5\xbebo z JC virusi (John Cunningham virusi, JCV), ki povzro\xc4\x8dijo progresivno multifokalno levkoencefalopatijo (PML), pri \xc4\x8demer gre v splo\xc5\xa1nem za vnetje bele substance mo\xc5\xbeganov.'